Eddard Stark

Eddard "Ned" Stark on tegelane George R. R. Martini eepilises romaanisarjas "Jää ja tule laul" .
Ta on põhja Starkide suguvõsa järeltulija ning Talitundru isand. Ta sündis pere teise pojana ja temast poleks saanud Talitundru aujärjepärijat, kuid Hull kuningas Aerys II tappis Eduardi isa ja vanima venna, kellest oleks pidanud saama Talitundru isand. Seejärel läks pärimisõigus Eduardile üle.

Seriaalis "Troonide mäng" kehastab Eddard Stark'i Sean Bean.

Pere
Ta on abielus Catelyn Starkiga, kes on pärit Tullyde suguvõsast. Neil on 5 last: Robb Stark, Sansa Stark, Arya Stark, Brandon Stark ja Rickon Stark. Lisaks abielust sündinud lastele on Nedil oma vanima poja Robbiga samaealine sohipoeg Jon Snow. Kui enamasti jäävad väljaspool abielu sündinud lapsed emade kasvatada, siis Ned tõi oma sohipoja Joni Talitundrusse. Ta pole kunagi kellelegi maininud sõnagi Joni emast. Eddardi hoole alla on antud ka Balon Greyjoy ainus elav poeg Theon Greyjoy, et Rauasaare isand Balon uuesti mässu ei tõstaks. Eddardil on ka noorem vend Benjen Stark, kes kuulub Öisesse Vahtkonda Müüril.

Iseloom
Eddard on loomult tõsine ja aus mees. Ta peab lugu õiglusest ega salli keerutamist ning võimumängud on talle võõrad. Starkid on kõik kasvanud üles, pidades lugu lihtsast tõest, et kes langetab surmaotsuse, peab selle ka ise täide viima. Selles vaimus kasvas ta ise ja kasvatas ka oma poegi.

Tegevus
Eddardist saab oma sõbra kuningas Robert Baratheoni palvel Kuninga Käsi. See amet on auväärne, kuid ka suurt vastutust nõudev. Eddard kaalub mõnda aega kuninga palvet enne kui selle vastu võtab. Kui Eddard on saabunud Kuningalinna, avastab ta end reeturlike inimeste keskelt, kes kõik tahavad tema ümber intriige punuda. Kuningas Robert on aga huvitatud kõigest muust kui kuningriigi probleemidega tegelemisest ja nii peab nende probleemidega tegelema Eddard Kuninga Käena.
Eddardil on mitmeid muresid, üks suurimaid on see, et kuningas Roberti pillav eluviis on kuningriigi peaaegu pankrotti ajanud. Kuningas on raha laenanud oma naise Cersei Lannisteri isalt Tywin Lannisterilt, kes on Casterly Kalju Isand ja Lääne valdjas. See annab omakorda Lannisteridele ebameeldivalt palju sõnaõigust ja võimu, mis sugugi ausameelsele Eddardile ei meeldi. Teiseks on Eddard võtnud oma südameasjaks välja selgitada, miks suri eelmine Kuninga Käsi Jon Arryn. Jon Arryn oli aastaid kuningriiki ja kuningat teeninud aus ja õiglane mees. Ta oli Eddardi hea sõber ja Eddardi naise – Catelyni – õe Lysa Arryni abikaasa. Joni surma asjaolud olid Eddardi arvates rohkem kui kahtlased. Eddard hakkabki tasapisi asja uurima ja peagi antakse talle raamat, mida Jon veidi aega enne oma surma hoolega uurinud oli. Raamatu sisuks on aadlisuguvõsade ajalugu ja liikmete kirjeldus – millised suguvõsad on omavahel suguluses, millised näevad erinevate suguvõsade liikmed välja ja millised on olnud nende järeltulijad. Tasapisi raamatut uurides hakkab Eddard taipama, et Jon oli kas juba jõudnud või kohe jälile jõudmas suurele saladusele, mis oleks väga valusalt puudutanud võimuladvikut. Nimelt taipab Eddard, et kuningas Roberti lapsed ei ole kuidagi kuninga moodi, vaid on vägagi kuninganna suguvõsasse. Kahtlused süvenevad veelgi kui Eddard meenutab, et kõik kuninga sohilapsed on olnud väga kuninga moodi. Tal õnnestub salaja leida üles veel üks kuninga sohipoeg, kes elab Kuningalinnas ning mida aeg edasi, seda kindlamaks muutub Eddard, et kuninga troonipärija ja teised lapsed pole tema bioloogilised järeltulijad. Kuid Eddard otsustab selle kohta kindlad tõendid saada, enne kui selle jutuga kuninga juurde läheb. Ta otsustab kohtuda kuninganna Cersei endaga ja pärib temalt aru, Eddardi üllatuseks ei eita naine tema kahtlusi, mispeale Eddard soovitab tal tema ja ta laste huvides Kuningalinnast lahkuda, kuna kavatseb kõik kuningale avalikustada. Cersei aga hoiatab Eddardit, et kes mängib troonide mängu see kas võidab või sureb, kolmandat võimalust pole. Kuid juba järgmisel hommikul juhtub midagi väga ootamatut – kuningas Robert on jahil raskelt haavata saanud ning lamab nüüd surivoodil. Ta laseb Eddardil koostada oma testamendi, milles määrab oma trooni oma järeltulijale, kuid samas määrab ta Eddardi Riigihoidjaks ja asevalitsejaks, kuni tema troonipärija on saanud täisealiseks. Kui Robert on surnud ja tema testament avatakse, ei taha kuninganna Cersei ega prints Joffrey Baratheon sellest kuuldagi. Kuigi Eddard on teinud plaani, kuidas takistada ebaseaduslikku troonipärijat võimule tõusmast, ja leidnud oma plaani jaoks enda arvates küllalt ustavad kaaslased, kukub plaan läbi ning Eddard ja tema kaaskondlased vahistatakse. Kui Eddard keeldub Joffreyle truudust vandumast, laseb Cersei ta riigireetmise eest vahistada. Kuigi Cerseil pole tegelikult plaanis Eddard hukata lasta, vaid ta soovib Eddardi jalust ära saata Müürile. Kahjuks aga otsustab Joffrey Eddarile mitte armu anda ja Müürile saatmise asemel laseb ta Eddardi hukata. Eddardi vanem tütar Sansa jääb Lannisteride kätte pantvangi, kuid Aryal õnnestub vaikselt Kuningalinnast minema lipsata.

Kirjandusteoste tegelased
Jää ja tule laul